'Gnijezdo je bilo golemo': Baku Anu ubolo je 40 stršljenova

Anu Dragicu Stričević (81) napao je roj opasnih kukaca. U bolnici je u Kninu i život joj nije ugrožen. Vatrogasci i liječnik morali su uzeti pčelarsku opremu kako bi je spasili

<p>Doručkovala je s nama, popili smo kavu i onda je otišla do svoje kuće. U jednom trenutku sam začula jauke: ‘Upomoć! Što je ovo?!’.<br/> Tako nam je napad stršljenova na <strong>Anu Dragicu Stričević (81) opisala njezina susjeda, teta Danica.</strong></p><p>- Dok sam prešla tih pedesetak metara, nisam je više čula, a ispred kuće su bili rojevi tih stršljena. Povukla sam se i rekla suprugu da <strong>nazove Hitnu i vatrogasce</strong>. Bila sam uvjerena da je već gotova - šokirano kroz suze priča Danica. Baku Anu su u subotu oko 10.30 <strong>izboli stršljenovi.</strong></p><p><strong>Zapovjednik DVD-a Vrlika Ante Tarle</strong> stigao je prvi sa svojom ekipom do dvije osamljene kuće na području Otišića, kao i doktor Louis Ghassan iz Doma zdravlja Vrlika.</p><p>- To <strong>gnijezdo stršljenova je bilo golemo</strong>, gotovo kao kotač od auta, a njih na stotine. Srećom su nam javili što se događa pa smo posudili mrežasta pokrivala od lokalnih pčelara, inače bismo i mi bili nemoćni. A žena je valjda išla na katu otvoriti prozor i škure, a gnijezdo je bilo odmah iza stakla - kazuje nam Tarle.</p><p>- Medicinska sestra i ja smo čekali u autu da i mi stavimo tu zaštitnu odjeću. Ženu smo zatekli u spavaćoj sobi, jaukala je, a imala je sigurno 30-40 uboda na leđima, prsima, rukama, pa čak i glavi. Odmah smo joj dali terapiju, antiupalnu i antialergijsku. Morali smo brzo otići - kaže dr. Ghassan, Sirijac koji je još 1982. godine u Splitu upisao medicinu. Prebačena je u kninsku bolnicu na daljnju opservaciju, gdje je i zadržana.</p><p><strong>Kontaktirali smo Opću i veteransku bolnicu Hrvatski ponos u Kninu, gdje su nam potvrdili da je baka Ana bolje, nije životno ugrožena te je smještena na interni odjel.</strong></p>